**Kari Tapani Kanala** (s. 4. toukokuuta 1967 Halsua) on suomalainen pappi ja julkisuuden henkilö. Hän on toiminut vuodesta 2016 Paavalin seurakunnan kirkkoherrana Helsingissä. Kanala on aiemmin toiminut pappina eri seurakunnissa sekä merimiespappina Isossa-Britanniassa. Lisäksi hän on toiminut Palloliitossa ja opettajan tehtävissä. Julkisuudessa hän on ollut muun muassa Ensitreffit alttarilla -ohjelman, jossa hän toimi asiantuntijana, myötä. Kanala on profiloitunut kirkon uudistajana, ja hän on puhunut samaa sukupuolta olevien parien kirkollisten vihkimisten puolesta.

Kanala on kolmatta kertaa naimisissa ja hänen nykyinen vaimonsa on pappi Milla Mäkitalo. Heillä on vuonna 2016 syntynyt poika. Kanala on kirjoittanut yhdessä kolmannen vaimonsa kanssa kirjan *Suhteellista – pilkettä ja pohdintaa parisuhteesta*, Kirjapaja 2019. ISBN 9789523541221. 

Kanala osallistui tammikuussa 2018 Helsingin Savoy-teatterissa järjestettyyn roastiin eli komedialliseen julkiseen pilkkaamiseen. Helsingin tuomiokapituli käsitteli lokakuussa 2018 Kanalan esityksestä tehdyn kantelun ja totesi, että Kanala oli käyttäytynyt vastoin asemansa ja tehtävänsä edellyttämiä tapoja. Kanala poseerasi Helsingin Sanomissa alastomana syyskuussa 2021. Kanala osallistui Tanssii tähtien kanssa -tv-ohjelmaan syksyllä 2021, mutta putosi siitä ensimmäisenä kilpailijana.

Vuonna 2021 Kanala kirjoitti kirjan "Parisuhdekorjaamo – Kaikkien suhdemallien huoltoon ja tuunaamiseen" psykologi Mikael Saarisen kanssa.

Kanala on innokas jalkapallon ystävä ja pelaa itsekin julkkisten Raittius- ja urheiluseura Zoomin jalkapallojoukkueessa.

Vapaa-ajattelija.fi-kiista
--------------------------

Kanala johti vuodesta 2012 Turun ja Kaarinan seurakuntayhtymän viestintäkampanjaa, jossa seurakuntayhtymä varasi vapaa-ajattelija.fi-verkko-osoitteen omaan käyttöönsä. Kanalan mukaan "ajattelu on vapaata kaikille" eikä nettiosoitteen rekisteröimisessä ole ollut kysymys kiusanteosta Vapaa-ajattelijain liittoa kohtaan. Vapaa-ajattelijain liitto kanteli verkko-osoitteen käytöstä Viestintävirastoon. Viestintäviraston mukaan seurakuntayhtymällä ei ollut vahingoittamispyrkimystä, vaikka verkkotunnus oli lähes identtinen vapaa-ajattelijoiden käyttämän vapaa-ajattelijat.fi:n kanssa.

Vapaa-ajattelijain liitto vei asian hallinto-oikeuteen, joka vuonna 2014 kumosi Viestintäviraston päätöksen ja poisti seurakuntayhtymältä oikeuden käyttää vapaa-ajattelija.fi-osoitetta. Hallinto-oikeuden mukaan verkkotunnuksen hankkimisen ilmeisenä tarkoituksena oli hyötyä Vapaa-ajattelijain Liitto ry:n suojatun nimen maineesta ja tunnettuudesta.

Näkemyksiä
----------

Syyskuussa 2023 Kanala oli sitä mieltä, että polyamoria ei ole syntiä.

Lähteet
-------

1. ↑  *Suomen teologit Finlands teologer 2010*, s. 365–366. Helsinki: Suomen kirkon pappisliitto, 2010. ISBN 978-952-92-7591-5.
2. ↑  Ensitreffit alttarilla -pappi Kari Kanala on kolmatta kertaa naimisissa – itsekkyys lopetti aiemmat liitot *Ilta-Sanomat*.  27.9.2015. Viitattu 4.11.2017.
3. ↑  Kirkkoherra Kari Kanala: Me tuomme kirkon nykyaikaan *Yle Uutiset*. Viitattu 4.11.2017.
4. ↑  Ensitreffit alttarilla -pappi yhteiskuvassa vaimonsa ja vastasyntyneen lapsensa kanssa: "Poika on tullut kotiin" *Me Naiset*.  20.5.2016. Viitattu 4.11.2017.
5. ↑  Isäksi viisikymppisenä - Kari Kanala avautuu dramaattisesta synnytyksestä: "Vaimo heitti synnytyssalista käytävään" *www.iltalehti.fi*. Viitattu 8.11.2019.
6. 1 2  Kun Kari Kanala meni kolmannen kerran naimisiin, puoliso sanoi hänelle jotain oleellista – "Milla on minulle aina osittain mysteeri" *Ilta-Sanomat*.  30.7.2022. Viitattu 31.7.2022.
7. ↑  Kotimaa24 - Tuomiokapituli: Kirkkoherra Kari Kanala käyttäytyi roast-esityksessä papille sopimattomalla tavalla
8. ↑  Sielu ja ruumis | Julkkispappi Kari Kanala riisuu vaatteensa ja kertoo kehosuhteestaan: "Olen ruumiiltani kankea mutta sielultani taipuisa." *Helsingin Sanomat*.  4.9.2021. Viitattu 20.9.2021.
9. ↑  Kirkkoherra Kari Kanala putosi ensimmäisenä TTK:sta *www.iltalehti.fi*. Viitattu 20.9.2021.
10. ↑  Noora Valkonen: Jos yksi neuvo pitäisi antaa parisuhteille, se olisi tämä – ja pahin eroa ennustava tekijä, Kari Kanala ja psykologi Mikael Saarinen kertovat uudessa kirjassa *Ilta-Sanomat*.  4.11.2021. Viitattu 9.11.2021.
11. ↑  Yle - Pastori Kanala nettiosoitekiistasta: Ajattelu on vapaata kaikille
12. ↑  Yle - Seurakuntayhtymä saa pitää vapaa-ajattelija.fi-verkkotunnuksen
13. ↑  Yle - Hallinto-oikeus: Kirkko ei saa käyttää riidan aiheuttanutta nettiosoitetta
14. ↑


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |